കേരളത്തിലെ ചെറുകിട വ്യാപാരമേഖലയും ഓണ്ലൈന് ഭീമന്മാര് വിഴുങ്ങുന്നു തിരുവനന്തപുരം : കേരളത്തിലെ ചെറുകിട വ്യാപാരമേഖല വന് പ്രതിസന്ധിയിലെന്നു കണക്കുകള്. വ്യാപാരത്തിലെ നല്ലൊരു ശതമാനം സംസ്ഥാനത്തിനു പുറത്ത് ഓണ്ലൈന് മേഖലയിലേക്ക് മാറിയെന്നാണു ഈ സാമ്ബത്തികവര്ഷം ആരംഭിച്ചശേഷമുള്ള നികുതിവരുമാനത്തിന്റെ കണക്കുകള് സൂചിപ്പിക്കുന്നത്.കാവിഡ് പ്രതിസന്ധിയില് ഓണ്ലൈന് വ്യാപാരം വര്ധിച്ചതാണെന്നാണ് ഔദ്യോഗിക വിശദീകരണമെങ്കിലും കേരളത്തിലെ വ്യാപാരരംഗം അതിവിദൂരമല്ലാത്ത ഭാവിയില് നേരിടാന് പോകുന്ന പ്രതിസന്ധിയുടെ സൂചനയാണിതെന്നാണ് വിദഗ്ധര് വിശദീകരിക്കുന്നത്.കോവിഡിനു മുമ്ബുവരെ കേരളത്തിന്റെ വ്യാപാരത്തിന്റെ 5 മുതല് 10 ശതമാനം വരെയാണ് ഓണ്ലൈന് രംഗത്തിന് ലഭിച്ചിരുന്നത്. സംസ്ഥാനത്തിന്റെ ചെറുകിട വ്യാപാരമേഖലയെ സമ്മര്ദത്തിലാക്കുന്ന തരത്തില് അത് മാറിയിരുന്നില്ല. എന്നാല്, കോവിഡ് രണ്ടാംതരംഗം രൂക്ഷമാകുകയും അടച്ചിടല് നടപ്പാക്കുകയും ചെയ്തതോടെയാണു വ്യാപാരത്തിന്റെ വലിയൊരുവിഭാഗം ഓണ്ലൈനിലേക്ക് സംസ്ഥാനത്തിന് പുറത്തേക്ക് മാറിയതെന്നാണ് വിലയിരുത്തല്.മേയ്മാസത്തോടെയാണ് ഈ പ്രവണ പ്രകടമായിതുടങ്ങിയത്. മേയ്മാസത്തില് സംസ്ഥാന ജി.എസ്.ടിയില് എസ്.ജി.എസ്.ടി 481.50 കോടി രൂപമാത്രം പിരിഞ്ഞുകിട്ടിയപ്പോള് ഐ.ജി.എസ്.ടി. വിഹിതമായി 566.12 കോടി രൂപ ലഭിച്ചിരുന്നു. ജൂണ്മാസത്തില് എസ്.ജി.എസ്.ടിയായി 438.45 കോടിയും ജൂലൈയില് 750.56 കോടി രൂപയുമാണു ലഭിച്ചത്. അതേസമയം ഐ.ജി.എസ്.ടി വിഹിതമായി ജൂലൈയില് 1,088.27 കോടി രൂപയാണ് ലഭിച്ചത്. എസ്.ജി.എസ്.ടിയുടെ ഇരട്ടി. ഇത് ഒരു സൂചനയാണെന്നാണ് വിദഗ്ധര് ചൂണ്ടിക്കാട്ടുന്നത്. കോവിഡ് അടച്ചിടല് മൂലം ഓണ്ലൈന് വ്യാപാരം വര്ധിച്ചെന്നു പറയാമെങ്കിലും ഓണ്ലൈനില് ലഭിക്കുന്ന ഇളവുകളും മറ്റും ഉപഭോക്താക്കളെ അതിലേക്ക് ആകര്ഷിക്കും. വന്തോതില് വ്യാപരം നടത്തുന്നതുകൊണ്ടുതന്നെ ഓണ്ലൈന് വ്യാപാരമേഖലയ്ക്ക് വിലയില് നല്ല ഇളവ് നല്കാനും കഴിയും. ഇത് കേരളത്തിന്റെ ചെറുകിട വ്യാപാരമേഖലയ്ക്ക് വലിയ പ്രതിസന്ധിയുണ്ടാക്കുമെന്നും അവര് ചൂണ്ടിക്കാട്ടുന്നു.